Κέρι Κινγκ

Βιογραφία

Ο Κέρι Κινγκ γεννήθηκε στις 3 Ιουνίου 1964 στο Λος Άντζελες των Ηνωμένων Πολιτειών. Ξεκίνησε να παίζει κιθάρα σε εφηβική ηλικία και το πρώτο συγκρότημα στο οποίο συμμετείχε έπαιζε διασκευές σε τραγούδια του Πατ Μπουν. Το 1981, γνώρισε τον κιθαρίστα Τζεφ Χάνεμαν και ξεκίνησαν τη συνεργασία τους παίζοντας τραγούδια των Iron Maiden και των Judas Priest. Στη συνέχεια, πρότειναν στον Τομ Αράγια να αναλάβει το μπάσο και τα φωνητικά του νεοσύστατου σχήματος και τη θέση του ντράμερ πήρε ο Ντέιβ Λομπάρντο, τον οποίο γνώρισαν όταν ήρθε στο σπίτι του Κινγκ για να τους παραδώσει μία παραγγελία πίτσας.
Με χρήματα του Αράγια, ηχογραφήθηκε το πρώτο άλμπουμ του συγκροτήματος με τίτλο "Show No Mercy", το οποίο κυκλοφόρησε το Δεκέμβριο του 1983 και σημείωσε αξιόλογες πωλήσεις στους underground κύκλους. Ακολούθησε το ζωντανά ηχογραφημένο "Live Undead" το 1984 και την επόμενη χρονιά κυκλοφόρησαν το δίσκο "Hell Awaits" καθιερώνοντας το όνομα τους ως ένα από τα σημαντικότερα στον χώρο του Thrash Metal.
Το "Reign in Blood" του 1986 ανέβασε τη δημοτικότητα του συγκροτήματος μπαίνοντας στο Billboard Hot-100, φτάνοντας στο # 94. Αυτό το άλμπουμ θεωρείται ένα από τα καλύτερα στην ιστορία του χέβι μέταλ και το καλύτερο στο Thrash Metal. Εκείνη τη χρονιά, ο Κινγκ έκανε την πρώτη του γκεστ εμφάνιση στο τραγούδι "No Sleep till Brooklyn" των Beastie Boys.
Οι Slayer κυκλοφόρησαν τα επιτυχημένα "South of Heaven" (1988) και "Seasons in the Abyss" (1990), και το 1991 συμμετίχαν στην περιοδεία "Clash of the Titans" με τους Megadeth, τους Anthrax και τους Alice in Chains.
Το 1992 αποχώρησε από το συγκρότημα ο Λομπάρντο για να αντικατασταθεί από τον Πολ Μπόσταφ, με τον οποίο κυκλοφόρησαν το χρυσό "Divine Intervention" του 1994, το οποίο έφθασε στο # 8 στις Ηνωμένες Πολιτείες. Ακολούθησε το "Undisputed Attitude" (1996) το οποίο περιείχε διασκευές σε τραγούδια πανκ συγκροτημάτων και το "Diabolus in Musica" του 1998, ανεβαίνοντας και τα δύο στο αμερικανικό Top-40.
Το 2000, συμμετείχε στο τραγούδι "Goddamn Electric" από το άλμπουμ "Reinventing the Steel" των Pantera και την επόμενη χρονιά κυκλοφόρησε το "God Hates Us All" με τους Slayer, φτάνοντας στο # 28. Εκείνη τη χρονιά, επέστρεψε στο συγκρότημα ο Λομπάρντο και περιόδευσαν παίζοντας ολόκληρο το δίσκο "Reign in Blood", με το όνομα της περιοδείας να είναι "Still Raining".
Το 2001, συμμετείχε σε τραγούδια του Rob Zombie και των Hatebreed, ενώ την επόμενη χρονιά έπαιξε στο επιτυχημένο σινγκλ "What We're All About" των Sum 41 από το σάουντρακ της ταινίας "Spider-Man". Τον Αύγουστο του 2006, οι Slayer κυκλοφόρησαν το δίσκο "Christ Illusion", ο οποίος έφθασε στο # 5 των αμερικανικών τσαρτ, την υψηλότερη θέση στην οποία έχει φτάσει άλμπουμ του συγκροτήματος. Στα τέλη Οκτωβρίου του 2006 εκδόθηκε το σινγκλ και το βίντεο για το τραγούδι "Eyes of the Insane", το οποίο ανέβηκε στον βρετανικό κατάλογο επιτυχιών και κέρδισε Grammy. Στις 6 Ιουνίου 2006 κυκλοφόρησε το EP "Eternal Pyre" γνωρίζοντας επιτυχία σε αρκετά ευρωπαϊκά κράτη. Η επανέκδοση του "Christ Illusion" το 2007, περιείχε το τραγούδι "Final Six" για το οποίο οι Slayer κέρδισαν το δεύτερο Grammy τους, το 2008.
Στην τριακονταετή καριέρα τους, ο Κινγκ με τον Χάνεμαν υπήρξαν οι βασικοί συνθέτες των τραγουδιών των Slayer και ο Κινγκ έχει γίνει γνωστός για τα "χαοτικά" του σόλο κιθάρας.
Ένα άλλο χαρακτηριστικό της καριέρας του είναι οι συνεχείς διαπληκτισμοί και δημόσιες προσβολές με τον κιθαρίστα των Megadeth, Ντέιβ Μαστέιν, αλλά και με μέλη άλλων συγκροτημάτων όπως οι Machine Head, οι Metallica, κ.α..
Ο Τζεφ Χάνεμαν πέθανε το 2013 και τα υπόλοιπα μέλη των Slayer των αντικατέστησαν με στον Γκάρι Χολτ των Exodus. Η νέα σύνθεση, κυκλοφόρησε δύο χρόνια αργότερα τον δίσκο "Repentless".